Éxodo 40
Moisesajj Jiquisiñ Carpjja Tatituruw lokti
1Tatitusti aqham sasaw Moisesarojj parläna:
2“Nayrïri phajjsi kallta urunjja sayt'ayätawa nayampi Jiquisiñ Carpa, Diosampi Jiquisiña Chekansa. 3Uca mankherusti uchätawa arca, ucatsti velompiraquiw jist'akaraquïta. 4Mankhëjjarojj ucharaquïtawa mesa suma asquicht'asa cunanacatejj mesaru uchañajj waquisqui ucanacsa, uqhamarac candelersa ucharaquim, uca patjjarojj uchjjaraquïtawa lamparanaca nina naqhayañataqui. 5Uqhamarac korita lurat altarsa ucharaquïtawa inciensotaqui arca uchatäqui uca nayrakataru, ucatsti warccataraquim cortinjja carparu mantañäqui ucqharu. 6Ucjjarusti ucharaquim sacrificionac nact'ayas loktaña altarjja, carparu mantañäquis ucqharu Diosampi Jiquisiña Lugar nayrakataru. 7Ucatsti ucharaquim jarisiñatac mä tinaja ucsti uchätawa Diosampi jiquisiña chekata sacrificio loktañ altarampi chicachica taypiru, ucatjja umwa ucaru phokha ucharaquïta. 8Ucjjarusti patiorojj cortinampiw muyuquipayaraquïta, uqhamarac patio puncurusa cortinampiraquiw ucharaquïta.
9“Ucjjarojj loktaña aceitempiw uca carpar ch'allsüta, uqhamarac cunanacatejj uca mankhencqui take uca yänacarusa, uqhamatwa uca chekajj kollanäni. 10Uqhamarac loktaña aceitempejja ch'allsuraquïtawa sacrificio nact'ayas loktaña altararu take yänacapamppacharu, uqhamata suma loktata kollanansa kollana altaräñapataqui. 11Uca quipcaraqui uma uchaña tinajarusa, apjjatatäqui uca cayurusa aceitempejj ch'allsuraquïtawa, uqhamat loktatäñapataqui.
12“Ucjjarusti irparaquïtawa Aaronaru, wawanacapampiru Diosampi Jiquisiña Lugaräqui uca puncuru, ucatsti umampiw jarekäta. 13Ucatsti Aaronarojj sacerdote isimpiw isintayäta, ucat aceitempiw warjjatäta uqhamata nayaru loktata sacerdotëjjañapataqui. 14Ucjjarusti wawanacaparuraquiw jawsäta, ucatsti túnica isinacampiw isintayaraquïta. 15Ucatsti aceitempiw jupanacar warjjataraquïta cunjämtejj Aarón awquipar lurctajj uqhama, uqhamata nayan sacerdotejjäpjjañapataqui. Aca aceitempi jupanacjjaru warjjatatasti wiñayataqui sacerdotëpjjañapataquiwa wawanacapan wawanacapataquisa.”
16Moisesajj take cunwa cunjämtejj Tatitojj jupar siscäna uqhamarjama luräna. 17Uqhamasti Egiptota mistunjjatatsti, payïr mara kalltasirojj nayrïr uru, kallta phajjsinjja Tatitumpi Jiquisiñ Carpajj tucuyatäjjänwa. 18Moisesajj uca carpa sayt'ayañwa kalltäna nayrakatajj uchänwa poste tacnokañanaca, ucjjarusti tablanacaraqui ucharaquïna, uqhamarac ayjjata lawanacampi, ucjjarojj poste lawanacaraqui sayarayaraquïna. 19Ucatjja carparojj yapjjataraquïnwa Tatitumpi jiquisiñataquïqui, uca patjjarusti janjjatañanacampiw utachjjataraquïna cunjämtejj Tatitojj siscäna uqhamarjama.
20Ucampis Moisesajj Diosan tunca camachi arunacapanïqui uca tablanacsti arca mankheruw apantäna. Ucjjarusti arcarojj morok'o lawanacwa ucharaquïna callañataqui, patjjarusti tapampiraquiw khopjjataraquïna. 21Ucatsti uca carpa mankheruw arcjja uchäna, ucampis velo sat cortinaraqui ucharaquïna arcaru imt'añapataqui cunjämtejj Tatitojj Moisesar siscäna uqhamarjama.
22Ucjjarusti mesjja ucharaquïnwa Tatitumpi Jiquisiña Carpa mankheru, amsta tokeru, velotjja ankäjjaru. 23Mesa patjjarojja t'ant'anac sum uchäna Tatitun nayrakataparu, cunjämtejj Tatitojj siscäna uqhamarjama.
24Ucjjarusti ucharaquïnwa candelero Tatitumpi Jiquisiña Carpa mankheru, mesata uñcatasiru, uca kollan chekat aynacha tokeru. 25Ucatsti lamparanacarojja ninjja naqharayänwa Tatitun nayrakatapanjja cunjämtejj Tatitojj Moisesar siscäna uqhamarjama.
26Uqhamarac ucharaquïnwa korit lurat altara Tatitumpi Jiquisiña Carpa mankheru, velot nayräjjaru. 27Uca altarjjarusti suma k'apquir incienso nact'ayäna cunjämtejj Tatitojj siscäna uqhamarjama.
28Ucjjarusti Moisesajj warccataraquïnwa cortinjja carpa puncu mantañaru. 29Ucjjarusti sacrificio nact'ayas loktaña altarwa ucharaquïna Tatitumpi Jiquisiñ Carpa mantaña puncu nayrakataru, ucatsti uca altarjjarusti uywanaca, grano achunaca apanipcäna ucanacwa nact'ayäna cunjämtejj Tatitojj siscäna uqhamarjama.
30Ucjjarusti ucharaquïnwa mä tinaja uma uchañataqui, ucsti uchänwa Tatitumpi Jiquisiña Carpäqui ucata, sacrificio loktaña altaräqui uca taypiru, ucarusti uma phokhantaraquïna jarekasiñataqui. 31Ucatwa Moisesampi, Aaronampi, wawanacapampejja uma apsusajj jarisipjjäna amparanacapsa, uqhamarac cayunacapsa. 32Jupanacasti uqhamjja jarisipjjänwa Tatitumpi Jiquisiñ Carparu mantañataqui, uqhamarac altararu jac'achasiñataqui; cunjämtejj Tatitojj sisqui uqhamarjama.
33Ucjjarusti Moisesajj patio sayt'ayaraquïna kollan chekaru, uqhamarac altararusa cortinanacampi muyuntayasa; uca quipcaraqui patio puncu mantañarusti cortinaraqui warccataraquïna. Uqhamwa Moisesajj Tatitumpi Jiquisiñ Carpa lurañjja tuct'ayänjja.
Mä kenayaw Tatitumpi Jiquisiñ Carpa patjjanqui
(Nm 9.15-23)
34Mä kenayaw Tatitumpi Jiquisiñ Carpa patjjarojj urpjjatäna, ucatsti uca carparojj Tatitun jach'a cancañapaw phokt'äna. 35Ucampis Moisesajj tantachasiña chekarojj janiw mantaña puedcänti, kenayawa uca patjjarojj urpjjatäna, uqhamarac Tatitun jach'a cancañapaw uca carparojj phokhantaraquïna uca laycu. 36Ucampis sapa cuti uca kenayajj uca carpa patjjata chhaktjjäna ucqhasti israelitanacajja carpa utanacapa apthapisiwayasinjja sarantasipcaquïnwa saräwinacapjja. 37Ucampis janitejj kenayajj uca carpa patjjata chhaktcäna ucqhajja, jupanacajj janiraquiw carpa utanacapjja apthapisipjjerïcänti kenayajj chhaktañapcama. 38Israelitanacana take saräwinacapansti, uqhamarac jupanacansa uñjcatawa Tatitun kenayapajja urojja Tatitumpi Jiquisiñ Carpa patjjancäna, arumasti mä ninaraquiw uca carpa patjjancaraquïnjja.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn